পু রাণ সম্পর্কে সম্যক ধারণা না হোক, ব্যাপারটা খায় না মাথায় দেয় সেটা ঠাহর করতে গিয়েই অনেকে পুরনো হয়ে যায়! তার মধ্যে যে প্লট-সাব প্লট রয়েছে, তাতে যেমন সিনেম্যাটিক উপাদান রয়েছে, তেমনই আবার সেটা বোঝাও একটু কষ্টকর হয়ে দাঁড়ায়। বিশেষ করে শিশুদের জন্য তো বটেই। এই ভাবনা থেকেই নতুন প্রজন্মের মতো করে ‘মহিষাসুরমর্দিনী’ তৈরি করার পরিকল্পনা শুরু করেছিলেন রাজকমল আইচ। এ দেশের সমৃদ্ধ পুরাণকে ‘সিম্পলিফাই’ করার একটা কনসেপ্ট। শিশুদের কাছে পৌঁছে দেওয়ার একটা প্রয়াস।
মহিষাসুর কী করে ব্রহ্মার বরে দেবতাদের স্বর্গছাড়া করল, মা দুর্গা কীভাবে অসুরদলনী হয়ে উঠলেন, সেই কাহিনি কয়েকটা ছবিতে। আঙ্গিক একেবারেই আধুনিক। মহিষাসুরের চেহারা, ব্রহ্মা-বিষ্ণু-মহেশ্বর, দেবাসুর সংগ্রাম, দুর্গার রূপ সবকিছুতেই আধুনিক অ্যাপ্রোচ রাজের। বলছিলেন, ‘‘যাতে বাচ্চাদের পুরোটা ধরতে সুবিধে হয়, তার জন্য একেবারেই সিম্পলিফায়েড করেছি সিরিজটা। জাপানি কমিক্‌স আর কার্টুন নেটওয়ার্ক দেখে বড় হওয়া প্রজন্মের কাছে ভারতীয় পুরাণকে এনে দেওয়াই প্রাথমিক লক্ষ্য।’’ জটিল প্লটই পৌরাণিক গাথাগুলোর থেকে এই প্রজন্মকে দূরে সরিয়ে রেখেছে, মনে করেন রাজ। বললেন, ‘‘শিশুরা শুধু সহজ-সরল একটা গল্প চায়। তাই কিড-ফ্রেন্ডলি করে গল্পটা ভাঙলাম।’’
পেশায় আর্ট-ডিরেক্টর রাজের প্রশ্ন, সারা দুনিয়ে জুড়েই যখন শিল্পীরা বিভিন্ন দেশের মিথোলজি থেকে উপাদান নিয়ে কাজ করছেন, তাহলে ভারতীয়রাই বা গল্পগুলো সমসাময়িক করে তোলার চেষ্টা করবেন না কেন? ‘‘আমি নিজে বাঙালি আর এখন দুর্গাপুজোর সময়। এই কাজটা শেষ করার এর চেয়ে ভাল সময় কী হতে পারত জানি না,’’ আপাতত এই সিরিজ থেকে বই প্রকাশ করার পরিকল্পনা রয়েছে তাঁর। প্রকাশকের খোঁজ চলছে। ইতিমধ্যেই ফেসবুকে জনপ্রিয় হয়েছে সিরিজ।